পিটার প্যান (নাটক ও উপন্যাস)

***পিটার প্যান; অর, দ্য বয় হু উডেন্ট গ্রো আপ*** স্কটিশ ঔপন্যাসিক জে.এম. ব্যারি কর্তৃক রচিত একটি সাহিত্যকর্ম। যা সাধারণত শুধু ***পিটার প্যান*** নামেই পরিচিত। এটি ১৯০৪ সালে একটি নাটক হিসেবে রচিত ও মঞ্চাভিনিত এবং ১৯১১ সালে ***পিটার অ্যান্ড ওয়েন্ডি*** শিরোনামে একটি উপন্যাস হিসেবে প্রকাশিত হয়। উভয় সংস্করণই পিটার প্যানের কাহিনি নিয়ে রচিত। পিটার একটি ছোট্ট ডানপিটে ছেলে যে উড়তে পারে এবং নেভারল্যান্ড দ্বীপে নানা রোমাঞ্চকর অভিযান করে বেড়ায়। এই দ্বীপে মৎস্যনারী, পরী, রেডস্কিন (আমেরিকার আদি অধিবাসী) এবং জলদস্যুরা বাস করে। পিটার প্যানের কাহিনিগুলিতে আরও রয়েছে ওয়েন্ডি ডার্লিং এবং তার দুই ভাই জন এবং মাইকেল, পিটারের বন্ধু পরী টিঙ্কার বেল, হারানো ছেলেরা এবং জলদস্যু ক্যাপ্টেন হুক। নাটক এবং উপন্যাসটি ব্যারি লুয়েলেন ডেভিস পরিবারের সাথে তার বন্ধুত্বের দ্বারা অনুপ্রাণিত হয়ে রচনা করেছিলেন।

১৯০৪ সালের ২৭শে ডিসেম্বর লন্ডনের ডিউক অব ইয়র্ক থিয়েটারে নাটকটি প্রথম মঞ্চস্থ হয়। এতে নাম ভূমিকায় অভিনয় করেছিলেন নাট্যকার ডিওন বুসিকোল্টের কন্যা নিনা বুসিকোল্ট। ১৯০৫ সালে মড অ্যাডামসের অভিনয়ে এটি একটি ব্রডওয়ে থিয়েটারে মঞ্চস্থ হয়। পরবর্তীকালে ম্যারিলিন মিলার এবং ইভা লে গ্যালিয়েনের মতো অভিনেত্রীরাও এই চরিত্রে অভিনয় করেন। ১৯০৪ সালে অভিষেকের পর থেকে জে. এম. ব্যারি বহু বছর ধরে নাটকটি সংশোধন ও পরিমার্জন করেছিলেন। অবশেষে ১৯২৮ সালে নাটকটির পাণ্ডুলিপি প্রকাশিত হয়। যার পূর্ণ নাম ছিল *পিটার প্যান; অর, দ্য বয় হু উডেন্ট গ্রো আপ*।

ব্যারির মূল উপন্যাসটি প্রকাশের আগে, ১৯০৭ সালে নাটকটিকে প্রথম উপন্যাসের রূপ দেওয়া হয়েছিল *দ্য পিটার প্যান পিকচার বুক* নামে, যা লিখেছিলেন ড্যানিয়েল ওকনর এবং সচিত্রীকরণ করেছিলেন অ্যালিস বি. উডওয়ার্ড। এটি ছিল এই কাহিনির প্রথম সচিত্র সংস্করণ। ১৯১১ সালে যুক্তরাজ্যে হডার অ্যান্ড স্টোটন এবং মার্কিন যুক্তরাষ্ট্রে চার্লস স্ক্রিবনার্স সন্স দ্বারা উপন্যাসটি প্রথম প্রকাশিত হয়েছিল। মূল বইটিতে শিল্পী এফ.ডি. বেডফোর্ডের আঁকা একটি মুখচিত্র এবং ১১টি সাদাকালো সংযোজিত চিত্র ছিল। ১৯১৫ সালে মে বায়রন ব্যারির অনুমতি নিয়ে প্রথমবারের মতো উপন্যাসটির একটি সংক্ষিপ্ত সংস্করণ প্রস্তুত করে *পিটার প্যান অ্যান্ড ওয়েন্ডি* শিরোনামে প্রকাশ করেন—এখানেই কাহিনির এই শিরোনামটি প্রথমবার ব্যবহার করা হয়েছিল। পরবর্তীতে ১৯২১ সালে ম্যাবেল লুসি অ্যাটওয়েল এই সংস্করণটির সচিত্রীকরণ করেছিলেন।

প্রথম মঞ্চায়নের পর থেকে কাহিনিটি এ পর্যন্ত প্যান্টোমাইম, সঙ্গীতনাট্য, বিশেষ টেলিভিশন অনুষ্ঠান, ১৯৭০-এর দশকের মাঝামাঝি সময়ে কাহিনির থিমে একটি লাইভ আইস-স্কেটিং নাট্যানুষ্ঠান এবং বেশ কয়েকটি চলচ্চিত্রে রূপান্তরিত হয়েছে। যার মধ্যে রয়েছে ১৯২৪ সালে একটি প্যান্টোমাইম, ১৯৫৩ সালের ডিজনি অ্যানিমেটেড চলচ্চিত্র এবং ২০০৩ সালে একটি লাইভ অ্যাকশন চলচ্চিত্র। যুক্তরাজ্যের মঞ্চে মূল পূর্ণদৈর্ঘ্য নাটকটি এখন খুব কমই পরিবেশিত হতে দেখা যায়, তবে বড়দিনকে ঘিরে প্যান্টোমাইম অভিযোজনাগুলি প্রায়ই মঞ্চস্থ হয়। অন্যদিকে টেলিভিশনের কল্যাণে মার্কিন যুক্তরাষ্ট্রে ১৯৫৪ সালের সঙ্গীতনাট্য সংস্করণটি মূল সংস্করণের চেয়েও বেশি জনপ্রিয় হয়ে উঠে। ১৯২৯ সালে ব্যারি পিটার প্যান বিষয়ক সাহিত্যকর্মের স্বত্ব লন্ডনের শিশু হাসপাতাল গ্রেট অরমন্ড স্ট্রিট হসপিটাল–কে দান করেন।

## পটভূমি
থাম্ব|জে.এম. ব্যারি; আনুমানিক ১৮৯৫।
ব্যারি তার বন্ধু সিলভিয়া লুয়েলিন ডেভিসের ছেলেদের বলা গল্পে পিটার প্যান চরিত্রটি সৃষ্টি করেছিলেন। সিলভিয়ার সাথে তার একটি বিশেষ বন্ধুত্বপূর্ণ সম্পর্ক গড়ে উঠেছিল। তার স্বামীর মৃত্যুর কয়েক বছরের মধ্যেই ক্যান্সারে মিসেস লুয়েলিন ডেভিসের মৃত্যু ঘটে। ব্যারি তার ছেলেদের সহ-অভিভাবক ছিলেন; মায়ের মৃত্যুর পর তিনি অনানুষ্ঠানিকভাবে তাদের দত্তক নেন।

পিটার প্যান চরিত্রটির নাম দুটি উৎস থেকে এসেছে: পিটার লুয়েলিন ডেভিস, সিলভিয়ার ছেলেদের একজন, এবং গ্রীক পুরাণের বনভূমির অপদেবতা প্যান। অ্যান্ড্রু বার্কিনের মতে, চরিত্রটির অনুপ্রেরণা ছিল ব্যারির বড় ভাই ডেভিড, যার চৌদ্দ বছর বয়সে স্কেটিং দুর্ঘটনায় মৃত্যু তাদের মাকে গভীরভাবে আহত করেছিল। বার্কিন বলেন এই মৃত্যু ছিল "অবিশ্বাস্য এক বিপর্যয়, এবং এই মানসিক আঘাত থেকে তিনি কখনও পুরোপুরি সেরে উঠতে পারেননি। মার্গারেট ওগিলভি [১৮৯৬ সালে প্রকাশিত ব্যারির একই নামের উপন্যাসের নামচরিত্র, যা মূলত তার মায়ের আদলে তৈরি] যদি এই ধারণা থেকে কিছুটা সান্ত্বনা পেয়ে থাকেন যে, ডেভিড শৈশবে মারা যাওয়ার কারণে চিরকাল শিশু হয়েই থাকবে, তবে ব্যারি সেখান থেকেই অনুপ্রেরণা খুঁজে নিয়েছিলেন।"

পিটার প্যান চরিত্রটি প্রথম মুদ্রিত মাধ্যমে দেখা যায় ১৯০২ সালে প্রাপ্তবয়স্কদের জন্য লিখিত উপন্যাস *দ্য লিটল হোয়াইট বার্ড*-এ। এরপর চরিত্রটির দেখা পাওয়া যায় *পিটার প্যান; অর, দ্য বয় হু উডেন্ট গ্রো আপ* মঞ্চনাটকে, যা ১৯০৪ সালের ২৭শে ডিসেম্বর লন্ডনে প্রথম মঞ্চস্থ হয় এবং তাৎক্ষণিকভাবে সাফল্য লাভ করে। ১৯০৬ সালে *দ্য লিটল হোয়াইট বার্ড*-এর যে অধ্যায়গুলিতে পিটার প্যান চরিত্রটি ছিল, সেগুলি আলাদা করে *পিটার প্যান ইন কেনজিংটন গার্ডেনস* নামে বই হিসেবে প্রকাশিত হয়। যার সচিত্রীকরণ করেছিলেন আর্থার র‍্যাকহ্যাম।

এরপর ১৯১১ সালে ব্যারি নাটকটিকে *পিটার অ্যান্ড ওয়েন্ডি* উপন্যাসে রূপান্তরিত করেন, যা বর্তমানকালে অনেকসময় কেবল *পিটার প্যান* নামে প্রকাশিত হয়। নাটকের মূল খসড়াটির শিরোনাম ছিল *অ্যানন: আ প্লে* । ব্যারির খসড়া শিরোনামগুলির মধ্যে আরও ছিল *দ্য গ্রেট হোয়াইট ফাদার* এবং *পিটার প্যান, অর দ্য বয় হু হেটেড মাদার্স*। প্রযোজক চার্লস ফ্রোম্যান পাণ্ডুলিপির শিরোনামটি অপছন্দ করেন; শোনা যায় ব্যারি তখন *দ্য বয় হু কান্ট গ্রো আপ* শিরোনামটি প্রস্তাব করেছিলেন। ফ্রোম্যান তখন *উডেন্ট* পরিবর্তন করে *কুডেন্ট* করার এবং *দ্য গ্রেট হোয়াইট ফাদার* শিরোনামটি বাদ দেওয়ার পরামর্শ দেন।

## সারসংক্ষেপ
কাহিনির নাটক ও উপন্যাস সংস্করণের মধ্যে কিছু খুঁটিনাটি বিষয়ে ভিন্নতা থাকলেও, অধিকাংশ বিষয়েই মিল রয়েছে। উভয় সংস্করণেই পিটার প্যান রাতের বেলা চুপিচুপি ব্লুমসবারিতে ডার্লিং পরিবারের বাড়িতে আসতো এবং  খোলা জানালার পাশে দাঁড়িয়ে মিসেস মেরি ডার্লিংয়ের বলা ঘুমপাড়ানি গল্প শুনত। এক রাতে পিটার ধরা পড়ে যায় এবং পালানোর সময় সে তার ছায়া হারিয়ে ফেলে। সেই ছায়াটি উদ্ধার করতে ফিরে এসে পিটার দুর্ঘটনাক্রমে মেরির মেয়ে ওয়েন্ডিকে জাগিয়ে দেয়। ওয়েন্ডি সুঁই-সুতো দিয়ে ছায়াটি তার শরীরে পুনরায় জুড়ে দিতে সক্ষম হয় এবং পিটার জানতে পারে যে ওয়েন্ডি অনেক ঘুমপাড়ানি গল্প জানে। সে ওয়েন্ডিকে নেভারল্যান্ডে যাওয়ার আমন্ত্রণ জানায় যাতে ওয়েন্ডি তার দল হারানো ছেলেদের মা হতে পারে। এই হারানো ছেলেরা ছিল ওইসব শিশুদের দল যারা তাদের হাতগাড়ি থেকে পড়ে গিয়ে হারিয়ে গিয়েছিল। ওয়েন্ডি রাজি হয় এবং তার ছোট দুই ভাই জন এবং মাইকেলও তাদের সাথে যায়।

জাদুর সাহায্যে নেভারল্যান্ডে উড়ে পৌঁছানোর পর, হঠাৎ একটি জলদস্যু-কামান গোলা মেরে তাদের আকাশ থেকে ছিটকে ফেলে। পিটারের বন্ধু পরী টিঙ্কার বেল ওয়েন্ডির প্রতি ইর্ষান্বিত হয়ে হারানো ছেলে টুটলসকে বোঝায় যে ওয়েন্ডি আসলে একটি পাখি। সেই ভুল বোঝাবুঝির কারণে টুটলস ওয়েন্ডিকে প্রায় গুলি ছুঁড়ে মেরেই ফেলেছিল। কিন্তু ওয়েন্ডি বেঁচে যায়। যার একমাত্র কারণ ছিল তার গলায় পড়ে থাকা একটি ওক গাছের বীজের তৈরি লকেট; এটাই তাকে রক্ষা করেছিল। লকেটটি পিটার তাকে একটি "চুমুর" (আসলে সেটা ছিল একটি অঙ্গুলিত্র) বিনিময়ে উপহার দিয়েছিল। ওয়েন্ডি ধীরে ধীরে সুস্থ হয়ে উঠছিল; পিটার এবং হারানো ছেলেরা ওয়েন্ডির থাকার জন্য একটি ছোট ঘর তৈরি করে দেয়। অল্পকালের মধ্যেই জন এবং মাইকেল হারানো ছেলেদের জীবনযাত্রায় অভ্যস্ত হয়ে ওঠে এবং ডার্লিং পরিবারের তিন ভাইবোনই তাদের বাবা-মা এবং বাড়ির কথা ভুলতে শুরু করে।
বাম|থাম্ব|প্রথম সংস্করণে এফ.ডি. বেডফোর্ডের আঁকা নেভারল্যান্ডে পিটার প্যানের বাঁশি বাজানোর চিত্র।
পিটার ওয়েন্ডিকে তার ভূগর্ভস্থ বাড়িতে নিয়ে যায় এবং ওয়েন্ডি সেখানে মায়ের ভূমিকা গ্রহণ করে। পিটার ডার্লিংদের বেশ কয়েকটি অভিযানে নিয়ে যায়। মৎস্যনারীদের উপহ্রদে পিটার এবং হারানো ছেলেরা রেডস্কিন প্রধানের মেয়ে টাইগার লিলিকে মারুনারস রক থেকে উদ্ধার করে। সেখানে তারা পিটারের চিরশত্রু ক্যাপ্টেন হুকসহ অন্যান্য জলদস্যুদের সাথে যুদ্ধে জড়িয়ে পড়ে। পূর্বে এক লড়াইয়ের সময় পিটার হুকের ডান হাত কেটে ফেলেছিল; সেই হাতের জায়গায় একটি হুক লাগানো হয়েছিল বলেই তার এই নাম। হুকের কাটা হাতটি জলে পড়লে একটি কুমির সেটা খেয়ে ফেলেছিল; আর সেই থেকেই সেটি হুকের বাকি শরীর খাওয়ার জন্য তাকে তাড়া করে বেড়াচ্ছে। কুমিরটি হাতের সাথে একটি টিকটিক করা ঘড়িও গিলে ফেলেছিল, তাই হুক কোনো টিকটিক শব্দ শুনলেই তার কান খাড়া হয়ে ওঠে। যুদ্ধের সময় হুকের নখরের আঁচরে পিটার আহত হয়। জোয়ারের পানি বাড়তে থাকায় মারুনারস রক শীগ্রই ডুবে যাবে ভেবে পিটারের মনে হয় সে হয়ত মারা যাবে। কিন্তু কাছাকাছি থাকা নেভারবার্ড নামের একটি মা পাখি তাকে নিজের বাসাটি নৌকা হিসাবে ব্যবহার করতে দেয় এবং পিটার তাতে চড়ে বাড়ি চলে যায়।

টাইগার লিলিকে বাঁচানোর জন্য পিটারের প্রতি কৃতজ্ঞতাস্বরূপ তার গোত্রের লোকজন অত্যাসন্ন জলদস্যু আক্রমণ থেকে পিটারের বাড়ি পাহারা দিতে থাকে। এদিকে ওয়েন্ডি পিটারের প্রেমে পড়তে শুরু করে এবং তাকে জিজ্ঞাসা করে যে তার প্রতি পিটারের মনে কি ধরনের অনুভূতি রয়েছে। পিটার উত্তর দেয় যে তার অনুভূতি "এক অনুগত পুত্রের অনুভূতির মতো", যা ওয়েন্ডিকে হতাশ করে। একদিন হারানো ছেলে এবং তার ভাইদের গল্প বলার সময় ওয়েন্ডির তার বাবা-মায়ের কথা মনে পড়ে এবং সে ইংল্যান্ডে ফিরে যাওয়ার সিদ্ধান্ত নেয়। পিটারের অগোচরেই ওয়েন্ডি এবং বাকি ছেলেদের ক্যাপ্টেন হুক বন্দি করে। সে রেডস্কিনদের হত্যা করে এবং পিটার ঘুমিয়ে থাকা অবস্থায় তার "ঔষধে" বিষ মিশিয়ে দেয়। জেগে উঠে পিটার টিঙ্কার বেলের কাছ থেকে জানতে পারে যে ওয়েন্ডি অপহৃত হয়েছে—ওয়েন্ডিকে খুশি করার জন্য পিটার নিজের ঔষধ পান করতে যায়। পিটার বিষের ব্যাপারে টিঙ্ককে বিশ্বাস করে না (কারণ সে নিশ্চিত ছিল যে তার অগোচরে কোনো জলদস্যু তাদের গোপন আস্তানায় প্রবেশ করতে পারবে না), তাই পিটারকে বাঁচাতে টিঙ্ক নিজেই সেই ঔষধ পান করে, যা তাকে প্রায় মৃত্যুর দ্বারপ্রান্তে ঠেলে দেয়। টিঙ্ক বলে যে শিশুরা যদি পরীদের অস্তিত্বে বিশ্বাস করে তবেই তাকে বাঁচানো সম্ভব। নাটক সংস্করণে পিটার দর্শকদের দিকে ফিরে যারা পরীদের অস্তিত্বে বিশ্বাস করে তাদের হাততালি দেওয়ার জন্য অনুরোধ করে। উপন্যাসে পিটার সেইসব শিশুদের উদ্দেশ্যে কথা বলে যারা তখন ঘুমের মধ্যে নেভারল্যান্ডের স্বপ্ন দেখছিল।

জাহাজে যাওয়ার পথে পিটারের সাথে সেই কুমিরটির দেখা হয়। কুমিরটি তখন নিঃশব্দ ছিল, যা থেকে পিটার ধারণা করে যে কুমিরটির পেটের ভিতরে থাকা ঘড়িটির দম ফুরিয়ে গেছে। পিটার তখন নিজেই সেই ঘড়ির টিকটিক শব্দ নকল করার সিদ্ধান্ত নেয় যাতে বন্য প্রাণীরা তাকে কুমির ভেবে ভয় পায় এবং কোনো ক্ষতি না করে। সে বুঝতে পারেনি যে জাহাজে ওঠার সময়ও সে অবচেতনভাবে সেই শব্দ করে যাচ্ছিল। হুক এবং তার দলবল সেই শব্দ শুনে পিটারের উপস্থিতি টের না পেয়ে তাকেই কুমির ভেবে ভয়ে কুঁকড়ে যায়। জলদস্যুরা যখন কুমিরটিকে খুঁজতে ব্যস্ত, তখন পিটার চুপিচুপি কেবিনে ঢুকে চাবি চুরি করে এবং হারানো ছেলেদের মুক্ত করে। কেবিনের ভিতরে শব্দ শুনে জলদস্যুরা যখন তদন্ত করতে আসে, তখন পিটার তাদের পরাজিত করে। এরপর পিটার প্রকাশ্যে আসলে হুকের সাথে তার যুদ্ধ শুরু হয় এবং পিটার অনায়াসেই জয়লাভ করে। সে হুককে লাথি মেরে নিচে অপেক্ষারত কুমিরের মুখে ফেলে দেয়। হুক অবশ্য মরার আগে এই ভেবে তৃপ্তি পায় যে পিটার তাকে যুদ্ধের সময় জাহাজ থেকে লাথি মেরে ফেলে দিয়েছে, যাকে হুক "কাপুরুষোচিত আচরণ" বলে গণ্য করত। এরপর পিটার জাহাজের নিয়ন্ত্রণ নেয় এবং লন্ডন অভিমুখে যাত্রা শুরু করে।

ওয়েন্ডি এবং তার ভাইয়েরা বাড়িতে পৌঁছানোর আগেই পিটার উড়ে গিয়ে জানালা বন্ধ করে দেওয়ার চেষ্টা করে যাতে ওয়েন্ডি মনে করে তার মা তাকে ভুলে গেছেন। তবে মিসেস ডার্লিংয়ের বেদনার কথা জানার পর সে তিক্ত মনে জানালা খোলা রেখেই চলে যায়। অবশেষে ডার্লিং ভাই-বোনেরা তাদের বাবা-মায়ের সাথে পুনরায় মিলিত হয়। ওয়েন্ডি তখন সব হারানো ছেলেদের তার বাবা-মায়ের সাথে পরিচয় করিয়ে দেয়, তারা তাদের দত্তক নেওয়ার সিদ্ধান্ত নেন। পিটার কিছুক্ষণের জন্য ফিরে আসে এবং মিসেস ডার্লিংয়ের সাথে তার দেখা হয়। তিনি পিটারকেও দত্তক নিতে চান, কিন্তু পিটার তা প্রত্যাখ্যান করে—এই ভয়ে যে তারা "তাকে ধরে পূর্ণবয়স্ক মানুষ বানিয়ে ফেলবে"। উপন্যাসে ইঙ্গিত দেওয়া হয়েছে যে মেরি (মিসেস ডার্লিং) ছোটবেলায় পিটারকে চিনতেন; তার ঠোঁটের কোণে সবসময় এমন একটু অধরা মাতৃত্বের ছোয়া থাকত যা কেউ কোনোদিন কাড়তে পারে নি, কিন্তু চলে যাওয়ার সময় পিটার সেটুকু সাথে নিয়ে যায়।

পিটার ওয়েন্ডিকে কথা দেয় যে সে প্রতি বসন্তে এক সপ্তাহের জন্য তাকে নেভারল্যান্ডে নিয়ে যেতে আসবে। নাটকের শেষ দৃশ্যটি এক বছর পরের, যখন বসন্তের ঘরদোর পরিষ্কার শেষে ওয়েন্ডি নেভারল্যান্ডে যাওয়ার প্রস্তুতি নিচ্ছে। পরীরা স্বল্পায়ু হওয়ায় এ বছর টিঙ্কার বেল মারা গেছে। তবে ওয়েন্ডি যখন নেভারল্যান্ডে ফিরে যায় পিটার ততদিনে টিঙ্কার বেল, হারানো ছেলে এবং এমনকি হুকের কথাও ভুলে গেছে। ওয়েন্ডি যখন বিষন্ন মনে পিটারকে নিজের সাথে নিয়ে যাওয়ার ইচ্ছা প্রকাশ করে, পিটার তখন তার সেই আকুতিটুকুও বুঝতে পারে না।

### উপসংহার
*পিটার প্যানের* মূল নাটকের প্রথম মঞ্চায়নের চার বছর পর, ব্যারি *হোয়েন ওয়েন্ডি গ্রু আপ, অ্যান আফটারথট* শিরোনামে একটি অতিরিক্ত দৃশ্য লেখেন। এটি পরবর্তীতে *পিটার অ্যান্ড ওয়েন্ডি* উপন্যাসের শেষ অধ্যায়ে অন্তর্ভুক্ত করা হয় এবং আরও পরে ১৯৫৭ সালে পৃথক রচনা হিসাবে প্রকাশিত হয়।

এই দৃশ্যে দেখা যায় পিটার বহু বছর পর ওয়েন্ডির কাছে ফিরে আসে, কিন্তু ওয়েন্ডি তখন প্রাপ্তবয়স্ক এবং জেন নামে তার নিজের একটি মেয়ে রয়েছে। সেখানে আরও জানা যায় যে ওয়েন্ডি হারানো ছেলেদের একজনকে বিয়ে করেছে; যদিও উপন্যাসে এই অংশের উল্লেখ নেই এবং সে কাকে বিয়ে করেছিল তাও কখনো জানা যায়নি। পিটার যখন জানতে পারে যে ওয়েন্ডি বড় হয়ে তাকে "প্রতারিত" করেছে, তখন সে অত্যন্ত মর্মাহত হয়; কিন্তু জেন যখন পিটারের নতুন মা হয়ে নেভারল্যান্ডে যেতে রাজি হয়, তখন সে শান্ত হয়। উপন্যাসে উল্লেখ করা হয়েছে যে জেন বড় হয়ে গেলে, পিটার এরপর তার মেয়ে মার্গারেটকে নেভারল্যান্ডে নিয়ে যায়। এই চক্র অনন্তকাল ধরে চলতে থাকবে যতক্ষণ পর্যন্ত শিশুরা "হাসিখুশি, নিষ্পাপ এবং নিষ্করুন" থাকবে।

## চরিত্র
### পিটার প্যান

**পিটার প্যান** নাটক এবং উপন্যাস উভয় সংস্করণের অন্যতম প্রধান চরিত্র। উপন্যাসে তাকে একটি ছোট ছেলে হিসেবে বর্ণনা করা হয়েছে যার মুখে এখনও সবকটি দুধের দাঁত রয়েছে; সে পাতার তৈরি পোশাক পরে (নাটকে শরৎকালের পাতা, উপন্যাসে শুকনো শিরাওয়ালা পাতা) এবং বাঁশি বাজায়। টিঙ্কার বেলের পরীর ধুলোর সাহায্য ছাড়াই উড়তে পারা সেই একমাত্র ছেলে। সে বড় হতে অস্বীকার করেছে এবং মায়েদের উপর তার বিশ্বাস নেই, কারণ তার নিজের মায়ের দ্বারা সে নিজেকে প্রতারিত বলে মনে করত। ব্যারির মূল নাটকে পিটার বর্ণনা করে যে, একবার সে বাড়ি ফিরে যাওয়ার চেষ্টা করেছিল কিন্তু সে দেখতে পায় যে নার্সারির জানালা বন্ধ এবং তার মা একটি নতুন ছেলে সন্তানের জন্ম দিয়েছেন। পিটার ওয়েন্ডিকে ভালবাসে, কিন্তু তাকে কখনোই প্রেমিকা হিসেবে দেখতে পারে না; বরং কেবল একজন মাতৃসুলভ ব্যক্তিত্ব হিসেবে দেখে। ব্যারি এটিকে "তার অস্তিত্বের রহস্য" হিসেবে অভিহিত করেছেন। পিটার ভীষণ আত্মম্ভরী এবং ভুলোমনা; কারণ তার 'শিশুসুলভ বিস্ময়' বজায় রাখার জন্য তাকে তার অভিযানের মধ্য দিয়ে শেখা সবকিছুই ভুলে যেতে হয়।

### ডার্লিং পরিবার
থাম্ব|অলিভার হারফোর্ডের আঁকা ওয়েন্ডি ডার্লিং, "দ্য পিটার প্যান অ্যালফাবেট", চার্লস স্ক্রিবনারস সন্স, নিউ ইয়র্ক, ১৯০৭।
ডার্লিংদের বাড়ির বিষয়ে ব্যারির বর্ণনা অনুযায়ী পরিবারটি লন্ডনের ব্লুমসবারিতে বসবাস করে।

* **ওয়েন্ডি ডার্লিং** – ওয়েন্ডি তার পরিবারের জ্যেষ্ঠ এবং একমাত্র কন্যা সন্তান। সে উপন্যাসের প্রধান চরিত্র। ওয়েন্ডি ঘরসংসার এবং গল্প বলতে ভালবাসে। সে মা হওয়ার ইচ্ছা পোষণ করে; তার স্বপ্ন জুড়ে থাকে একটি ছোট্ট বনকুটির যেখানে সে তার পোষা নেকড়ের সাথে নানা অ্যাডভেঞ্চার করে বেড়ায়। টাইগার লিলির সাথে তার কিছুটা (পারস্পরিক) শত্রুতা রয়েছে, যার কারণ পিটারের প্রতি তাদের একই ধরণের অনুরাগ। টিঙ্কার বেলের প্রতি তার একই অনুভূতি আছে বলে মনে হয় না, তবে পরীটি ক্রমাগত তার বদনাম করে এবং এমনকি তাকে হত্যা করানোরও চেষ্টা করে। উপন্যাসের শেষে দেখা যায়, সে বড় হয়ে বিয়ে করেছে এবং তার একটি মেয়ে (জেন) এবং একটি নাতনি (মার্গারেট) রয়েছে। বিভিন্ন গল্পে তাকে কখনো সোনালি, কখনো বাদামী আবার কখনো কালো চুলের অধিকারী হিসেবে চিত্রিত করা হয়েছে। যদিও সে পিটারের প্রেমে পড়েছে কিনা তা স্পষ্ট নয়, তবে ধরে নেওয়া যায় যে তার পিটারের প্রতি কিছুটা অনুভূতি রয়েছে। ওয়েন্ডিকে প্রায়ই হারানো ছেলেদের "মা" হিসেবে উল্লেখ করা হয়; পিটারও তাকে তার "মা" হিসেবে গণ্য করলেও, সে নিজে "বাবার" ভূমিকা গ্রহণ করে, যা ইঙ্গিত দেয় যে খেলার ছলে তারা একটি বিবাহিত দম্পতির অভিনয় করত।

:বেশ কয়েকজন লেখক মন্তব্য করেছেন যে ব্যারিই প্রথম কোনো প্রকাশিত রচনায় *ওয়েন্ডি* নামটি ব্যবহার করেন। এই নামের উৎস ছিল ব্যারির শৈশবের বন্ধু মার্গারেট হেনলি। তিনি ছিলেন কবি উইলিয়াম আর্নেস্ট হেনলির ৪ বছর বয়সী কন্যা। তিনি "ফ্রেন্ড" (বন্ধু) শব্দটিকে "ফোয়েন্ডি"-র মতো উচ্চারণ করতেন, যা ব্যারি নাটকটি লেখার সময় "ওয়েন্ডি" হিসাবে গ্রহণ করেন। কিছু বিদ্যমান প্রমাণ অনুসারে *ওয়েন্ডি* নামটি ওয়েলশ নাম *গোয়েন্ডালিনের* সাথে সম্পর্কিত হতে পারে; এছাড়া এটি পূর্ব ইউরোপীয় নাম "ওয়ান্ডা"-র একটি সংক্ষিপ্ত রূপ হিসেবেও ব্যবহৃত হয়। তবে *পিটার প্যানের* গল্পে ব্যবহৃত হওয়ার আগে ওয়েন্ডি স্বতন্ত্র নাম হিসেবে ব্যবহৃত হত না।

* **জন ডার্লিং** – জন ডার্লিং পরিবারের মেজো ছেলে। ওয়েন্ডির সাথে তার সম্পর্ক ভালো হলেও মাইকেলের সাথে প্রায়ই ঝগড়া হয়। জলদস্যুদের প্রতি তার একরকম মুগ্ধতা কাজ করে; সে একবার "রেডহ্যান্ডেড জ্যাক" হওয়ার কথাও ভেবেছিল। সে বালুচরে উল্টানো একটি নৌকার নিচে বাস করার স্বপ্ন দেখে, যেখানে তার কোনো বন্ধু থাকবে না; কেবল সে একা ফ্লেমিংগো পাখি শিকার করে তার সময় কাটাবে। সে পিটার প্যানকে শ্রদ্ধা করে, কিন্তু পিটারের লোক দেখানো স্বভাবের জন্য মাঝে মাঝে তাদের মধ্যে সংঘাত বাধে। সে তার বাবাকেও আদর্শ হিসেবে দেখে এবং বড় হয়ে একদিন তার ব্যবসা পরিচালনা করার স্বপ্ন দেখে। জনের বড় বেলার বর্ণনায় তাকে বলা হয়েছে একজন "দাড়িওয়ালা মানুষ, যে তার সন্তানদের বলার মতো কোনও গল্প জানে না"। জন চরিত্রটির নামকরণ করা হয়েছিল জ্যাক লুয়েলিন ডেভিসের নামে।
* **মাইকেল ডার্লিং** – মাইকেল পরিবারের সবচেয়ে ছোট ছেলে। তার বয়স আনুমানিক পাঁচ বছর, কারণ সে তখনও এডওয়ার্ডীয় যুগের ছোটো ছেলেদের মতো পিনাফোর পরত। সে জন এবং ওয়েন্ডিকে আদর্শ হিসেবে দেখে। মাইকেল একটি উইগওয়ামে (এক ধরনের তাবু) বাস করার স্বপ্ন দেখে যেখানে তার বন্ধুরা রাতে তার সাথে দেখা করতে আসবে। ডার্লিং পরিবারের সন্তানদের মধ্যে নেভারল্যান্ডে গিয়ে মাইকেলই প্রথম তাদের আগের জীবনের কথা ভুলে যায়; আবার ফিরে আসার পর ছেলেদের মধ্যে সেই সবার শেষে (হারানো ছেলেরা সহ) পিটারের উপর বিশ্বাস হারায়। বড় হয়ে সে ইঞ্জিনচালক হয়। মাইকেল লুয়েলিন ডেভিসের নামে তার নামকরণ করা হয়।
* **মিস্টার ও মিসেস ডার্লিং** – জর্জ এবং মেরি ডার্লিং শিশুদের স্নেহশীল বাবা-মা। মিস্টার ডার্লিং শহরের এক আত্মম্ভরী ও দাপুটে কেরানি হলেও হৃদয়ে তিনি দয়ালু। তার সন্তানদের নিখোঁজ হওয়ার ঘটনায় তিনি ভীষণ অপরাধবোধে ভোগেন এবং প্রায়শ্চিত্তস্বরূপ তার সমস্ত সময় কুকুর নানার ঘরে কাটান—এমনকি সেখান থেকেই কাজে আসা-যাওয়াও করেন। মেরি ডার্লিংকে একজন বুদ্ধিমতী ও রোমান্টিক মহিলা হিসেবে বর্ণনা করা হয়েছে। বলা হয় যে তার ঠোঁটের কোণে একটু কোমল মাতৃত্বের অধরা ছোয়া থাকত যা কেউ কোনোদিন কাড়তে পারেনি, কিন্তু উপন্যাসের শেষে পিটার সেটুকু তার সাথে নিয়ে যায়। তার সন্তানদের জন্মের আগে তিনি পিটার প্যানকে চিনতেন এরকম ইঙ্গিতও পাওয়া যায়। মিস্টার ডার্লিংয়ের নামকরণ করা হয়েছে লুয়েলিন ডেভিস পরিবারের জ্যেষ্ঠ ছেলে জর্জের নামে, এবং মিসেস ডার্লিংয়ের নামকরণ করা হয়েছে ব্যারির স্ত্রী মেরি অ্যানসেলের নামে; যদিও তাদের ব্যক্তিত্বের ভিত্তি ছিল আর্থার এবং সিলভিয়া লুয়েলিন ডেভিস। কাহিনির মঞ্চনাট্য সংস্করণে ঐতিহ্যগতভাবে মিস্টার ডার্লিং এবং ক্যাপ্টেন হুক দুটি ভূমিকাতে একই অভিনেতা অভিনয় করেন।
* **নানা** নিউফাউন্ডল্যান্ড জাতের একটি কুকুর, যাকে ডার্লিং পরিবারে আয়া হিসেবে নিযুক্ত করা হয়েছে। নানা কথা বলতে পারে না এবং একটি বড়সড় কুকুরের শারীরিক সক্ষমতার বাইরে আশ্চর্যরকম কিছুও করে না; তবে তার দায়িত্ব সম্পর্কে স্পষ্ট বোধগম্যতার সাথে কাজ করে। মঞ্চ নাটকে এই চরিত্রে একজন অভিনেতা কুকুরের পোশাক পরে অভিনয় করেন। ব্যারি নানার চরিত্রটি তার নিউফাউন্ডল্যান্ড জাতের কুকুর লুয়াথের উপর ভিত্তি করে তৈরি করেছিলেন।
* **লিজা** ডার্লিং পরিবারের দাসী। তাকে নাটকের কেবল প্রথম অঙ্কেই দেখা যায়; তবে ১৯৫৪ সালের সঙ্গীতনাট্য সংস্করণে সে ডার্লিং শিশুদের পিটারের সাথে উড়ে যেতে দেখে। সে তাদের থামানোর চেষ্টা করলে মাইকেল তার উপর পরীর ধুলো ছিটিয়ে দেয় এবং সেও তাদের সাথে নেভারল্যান্ডে পৌঁছে যায়। গল্পের শেষে সে শিশুদের সাথে ফিরে আসে। এই অভিযোজনায় তার চরিত্রের জন্য দুটি গান রাখা হয়েছে।

### হারানো ছেলে

"হারানো ছেলেরা" হলো ছেলেদের একটি দল "যারা নার্স অন্য দিকে তাকিয়ে থাকার সময় তাদের হাতগাড়ি থেকে পড়ে যায় এবং যদি সাত দিনের মধ্যে তাদের কেউ তাদের নিতে না আসে, তবে তাদের অনেক দূরে নেভারল্যান্ডে পাঠিয়ে দেওয়া হয়"। পিটার প্যান তাদের ক্যাপ্টেন। পিটারের ব্যাখ্যা অনুযায়ী সেখানে "লস্ট গার্লস" বলে কিছু নেই কারণ মেয়েরা তাদের প্রাম থেকে পড়ে যাওয়ার মত অত বোকা নয়। উপন্যাসে (কিন্তু মূল নাটকে নয়) বলা হয়েছে যে তারা বড় হতে শুরু করলে পিটার তাদের "ছাঁটাই" করে দেয়। এর অর্থ কখনই পুরোপুরি স্পষ্ট করা হয়নি, তবে ইঙ্গিত করা হয়েছে যে সে তাদের হয় হত্যা করে বা নির্বাসিত করে। কাহিনির শেষে ডার্লিং দম্পতি তাদের দত্তক নেয় এবং তারা ধীরে ধীরে উড়ার ক্ষমতা এবং পিটার ও নেভারল্যান্ডের স্মৃতি হারিয়ে ফেলে।

* **টুটলস** – টুটলস সবচেয়ে নরম স্বভাবের হারানো ছেলে, কারণ সে প্রায়ই তাদের সহিংস অভিযান থেকে বাদ পড়ত। যদিও সে প্রায়ই বোকামি করে, তবু ওয়েন্ডিকে রক্ষা করতে সেই সবার আগে এগিয়ে আসে। শ্লেষাত্মকভাবে টিঙ্কার বেলের চালাকিতে প্রথমবার ওয়েন্ডির সাথে দেখা হওয়ার আগেই সে তাকে গুলি করে বসে। সে বড় হয়ে একজন বিচারক হয়।
* **নিবস** – নিবসকে "আনন্দপ্রিয় ও  হিসেবে বর্ণনা করা হয়েছে; সে সম্ভবত সবচেয়ে সাহসী হারানো ছেলে। নিবস বলে যে তার মা সম্পর্কে তার একটি কথাই মনে আছে—তার মা সবসময় একটি চেক-বই চাইত; নিবস আরও বলে "সে মাকে একটি দিতে পারলে তার খুব ভালো লাগতো... যদি [সে] জানত যে চেক বই কী জিনিস"। সে দলের মধ্যে সবচেয়ে বয়স্ক এবং সবচেয়ে সুন্দর হারানো ছেলে।
* **স্লাইটলি** – স্লাইটলি দলের মধ্যে সবচেয়ে অহংকারী, কারণ তার বিশ্বাস "হারিয়ে যাওয়ার" আগের দিনগুলির কথা তার মনে আছে। সে একমাত্র হারানো ছেলে যে তার পদবি "জানে"। তার ভাষ্যমতে তার পিনাফোরের ট্যাগে "স্লাইটলি সয়েলড" কথাটি লেখা ছিল। সে গাছের ডাল কেটে বাঁশি বানায় এবং নিজের তৈরি সুরে নাচে। তার কল্পনাশক্তি খুব একটা ভালো না। বিপদে পড়লে সে বড় বড় শ্বাস ফেলে; আর শেষ পর্যন্ত তার আচরণই পিটারের প্রায় সর্বনাশ ডেকে আনে। বড় হয়ে সে একজন উচ্চবংশীয় নারীকে বিয়ে করে এবং লর্ড উপাধি পায়।
* **কার্লি** – কার্লি হারানো ছেলেদের মধ্যে সবচেয়ে বেশি ঝামেলাবাজ। কাহিনির ডিজনি সংস্করণে তার নাম দেওয়া হয় কাবি।
* **দুই যমজ** – প্রথম এবং দ্বিতীয় যমজ নিজেদের সম্পর্কে খুব কম জানে। তাদের বেশি জানার অনুমতিও নেই, কারণ পিটার প্যান নিজেই জানে না যে যমজ কী জিনিস। পিটার মনে করে যমজ মানে একই ব্যক্তির দুটি অংশ। যদিও কথাটি সম্পূর্ণ ঠিক নয়, তবে যমজদের একে অপরের বাক্য পূর্ণ করার অভ্যাসের (অন্তত চলচ্চিত্র অভিযোজনায়) দিক থেকে তার ধারণাটি কিছুটা সঠিক।

### নেভারল্যান্ডের বাসিন্দা

* **[[টাইগার লিলি (পিটার প্যান)|টাইগার লিলি]]** হলো পিকানিনি গোত্রের গর্বিত ও সুন্দরী আদিবাসী আমেরিকান রাজকন্যা। তাদের উপজাতির চিত্রায়নের ধরণটি বর্তমানে গোঁড়া হিসেবে বিবেচিত হয়। ব্যারি তাদের আদিম, যুদ্ধবাজ বর্বর জাতি হিসেবে চিত্রিত করেছেন যারা কর্কশ কণ্ঠনালীয় স্বরে কথা বলত। টাইগার লিলি বিয়ের উপযুক্ত হলেও সে সব পাণিপ্রার্থীকে প্রত্যাখান করে, কারণ পিটারের প্রতি তার দুর্বলতা রয়েছে। সে ওয়েন্ডি ও টিঙ্কার বেলের প্রতি ইর্ষান্বিত। মুখে ছুরি নিয়ে *জলি রজার* জাহাজে উঠতে গিয়ে ধরা পড়ে ক্যাপ্টেন হুকের হাতে সে প্রায় মারা যেতে বসেছিল, কিন্তু পিটার তাকে রক্ষা করে।
* **টিঙ্কার বেল** হলো পিটার প্যানের পরী। তাকে একটি সাধারণ পরী হিসেবে বর্ণনা করা হয়েছে যে হাঁড়ি-পাতিল মেরামতের কাজ করে। যদিও সে কখনো কখনো খারাপ আচরণ করে এবং প্রতিহিংসাপরায়ণ হয়ে ওঠে, বেশিরভাগ সময়ে সে পিটারের প্রতি সহায়ক এবং সদয় আচরণ করে (পিটারের প্রতি তার রোমান্টিক অনুভূতি রয়েছে)। তার ব্যক্তিত্বের এই চরম দিকগুলোকে লেখক ব্যাখ্যা করেছেন এভাবে যে একটি পরীর আকার এমনই যে সে একবারে একাধিক অনুভূতি ধারণ করতে পারে না। ব্যারির বইতে পাওয়া যায় পিটার যখন প্রথম বছরে ওয়েন্ডিকে নিতে আসে তখন সে টিঙ্কার বেলের কথা ভুলে গেছে; সে আরও বলে যে টিঙ্কার "আর নেই" কারণ পরীরা বেশি দিন বাঁচে না।
* **ক্যাপ্টেন জেমস হুক** কাহিনির প্রধান প্রতিপক্ষ; একজন প্রতিহিংসাপরায়ণ জলদস্যু যার জীবনের একমাত্র উদ্দেশ্য পিটার প্যানকে হত্যা করা। পিটার তার ডান হাত কেটে ফেলেছিল বলে নয়, বরং তার "আত্মম্ভরী" স্বভাব এবং কেতাদুরস্ত জলদস্যুটিকে ভীষণরকম "উত্যক্ত" করার জন্য। সে জলি রজার জাহাজের ক্যাপ্টেন। জলদস্যু হওয়ার আগে হুক ইটন কলেজে পড়াশোনা করত। সে "কেতাদুরস্ত আচরণের" গোঁড়া অনুশীলনকারী। তার আসল নাম জেমস হুক নয়; তবে বলা হয় যে তা প্রকাশ করলে আজও পুরো জাতি বিচ্ছিন্ন হয়ে পড়বে। একটি কুমিরের আহারে পরিণত হওয়ার মধ্যে দিয়ে হুকের মৃত্যু হয়। মঞ্চনাট্যে ঐতিহ্যগতভাবে মিস্টার ডার্লিং চরিত্রে অভিনয় করা অভিনেতা হুক চরিত্রেও অভিনয় করেন।
* **মি. স্মি** একজন আইরিশ ননকনফর্মিস্ট (চার্চ অব ইংল্যান্ডের শাসন মানে না) জলদস্যু। তিনি *জলি রজার* জাহাজের সারেং। পিটার প্যানের হত্যাযজ্ঞ থেকে বেঁচে যাওয়া মাত্র দুজন জলদস্যুদের মধ্যে স্মি একজন। সেই ছিল একমাত্র ব্যক্তি যাকে জেমস হুক ভয় পেত, এই কথা ভাঙিয়ে স্মি তার বাকিটা জীবন জীবিকা নির্বাহ করে।
* **জেন্টলম্যান স্টারকি** একসময় একটি সরকারি স্কুলের দ্বারিক ছিলেন। তিনি ক্যাপ্টেন হুকের ফার্স্ট মেট। পিটার প্যানের হত্যাযজ্ঞ থেকে পালিয়ে আসা দুই জলদস্যুদের মধ্যে স্টারকি একজন—তিনি সাঁতার কেটে তীরে পৌঁছান এবং পিকানিনি উপজাতির শিশুদের দেখাশোনা করার কাজ করেন। পিটার প্যান স্টারকির টুপিটি নেভার বার্ডকে বাসা হিসেবে ব্যবহারের জন্য দেয়।
* **[[পরী]]** - ১৯১১ সালে প্রকাশিত *পিটার অ্যান্ড ওয়েন্ডি* উপন্যাসে টিঙ্কার বেল ছাড়াও নেভারল্যান্ডে আরও পরীর উল্লেখ রয়েছে। গল্পের যে অংশে পিটার প্যান এবং হারানো ছেলেরা নেভারল্যান্ডে ওয়েন্ডির জন্য একটি বাড়ি তৈরি করেছিল, সেই অংশে পাওয়া যায় পিটার প্যান জলদস্যুদের হাত থেকে ওয়েন্ডিকে রক্ষা করার জন্য রাত জেগে পাহারা দেয়। গল্পের বর্ণনা অনুযায়ী: "কিছুক্ষণ পর সে ঘুমিয়ে পড়ে, এবং একদল টালমাটাল পরী মদ্যপানের আসর (orgy) থেকে বাড়ি ফেরার পথে তাকে মাড়িয়ে যেতে বাধ্য হয়। অন্য কোনো ছেলে রাতে পরীদের পথে বাধা হয়ে দাঁড়ালে তার কপালে দুঃখ ছিল, কিন্তু পিটারের বেলায় পরীরা কেবল তার নাক টেনে দিয়ে চলে গেল।" বিংশ শতাব্দীর গোড়ার দিকে "অর্জি" শব্দটি সাধারণত বিশাল একদল মানুষের মদ্যপানের আসরকে বোঝাতে ব্যবহৃত হতো। যখন একটি শিশু প্রথমবারের মতো হাসে এবং তখন পরীদের জন্ম হয় এবং তারা গাছের মগডালে বাসা করে বসবাস করে। ওয়েন্ডির মতে উজ্জ্বল বেগুনি বর্ণের পরীরা হলো ছেলে, সাদা পরীরা মেয়ে এবং নীল পরীদের ব্যাপারে সে "নিশ্চিত না তারা আসলে কি"।
* **[[মৎস্যকন্যা|মৎস্যনারীরা]]** নেভারল্যান্ডের নিকটস্থ মৎস্যনারীদের উপহ্রদের অভ্যন্তরীণ জলবক্ষে বাস করে। তাদের ভীষণ সুন্দর এবং রহস্যময় প্রাণী হিসেবে বর্ণনা করা হয়েছে, কিন্তু একই সাথে তারা আত্মম্ভরী এবং পরশ্রীকাতরও। ব্যারি তার *পিটার অ্যান্ড ওয়েন্ডি* উপন্যাসে বলেছেন যে মৎস্যনারীরা কেবল পিটারের সাথেই বন্ধুত্বপূর্ণ আচরণ করে; কিন্তু অন্য কেউ কাছে এলে তারা ইচ্ছাকৃতভাবে ছিটকে পড়ে পানি ছিটিয়ে দেয়; এমনকি ডুবিয়ে মারার চেষ্টাও করে। রাতের বেলা মৎস্যনারীদের উপহ্রদে যাওয়া মানুষের জন্য বিশেষভাবে বিপজ্জনক, কারণ তখনই মৎসকন্যারা চাঁদের আলোয় গা ছমছমে সুরে গান গায় এবং সম্ভাব্য শিকারদের আকর্ষণ করার জন্য কান্নার মত অদ্ভুত এক ধ্বনি তোলে।
* **[[কুমির|কুমিরটি]]** ক্যাপ্টেন হুকের শত্রু। একবার তরবারি লড়াইয়ের সময় পিটার হুকের ডান হাত কেটে ফেলে একটি কুমিরকে খাইয়ে দেয়; তখন থেকেই সেটি হুকের বাকি দেহ খাওয়ার জন্য তাকে অনুসরণ করে চলেছে। কুমিরটি হাতের সাথে একটি ঘড়িও গিলে ফেলেছিল যার টিকটিক শব্দ হুককে তার উপস্থিতি সম্পর্কে সতর্ক করে, যদিও শেষ পর্যন্ত সেটির দম শেষ হয়ে যায়। গল্পের অন্তিমে ক্যাপ্টেন হুক কুমিরের মুখে পড়ে যায় এবং সেটা তাকে আস্ত গিলে ফেলে।

## মুখ্য বিষয়বস্তু
নাটকটির উপশিরোনাম "দ্য বয় হু উডেন্ট গ্রো আপ" কাহিনির মূল বিষয়বস্তুকে স্পষ্টরূপে তুলে ধরে। আর তা হলো শৈশবের সারল্য এবং প্রাপ্তবয়স্ক জীবনের সামাজিক দায়বদ্ধতার মধ্যে দ্বন্দ্ব। পিটার শৈশব থেকে যৌবনে পদার্পণ না করার সিদ্ধান্ত নিয়েছে এবং অন্য শিশুদেরও একই কাজ করতে উৎসাহিত করে। তবে উপন্যাসের শুরুর পঙ‍্ক্তি "সব শিশুই বড় হয়, শুধু একজন ছাড়া" এবং গল্পের সমাপ্তি ইঙ্গিত দেয় যে এই ইচ্ছা বাস্তবসম্মত নয় এবং এই বিকল্পের মধ্যে এক ধরণের ট্র্যাজেডি রয়েছে।

জ্ঞানীয় মনোবিজ্ঞানীরা শিশুদের মানসিক বিকাশের বিভিন্ন দিক নিয়ে গবেষণা করার কয়েক দশক আগেই ব্যারি অত্যন্ত সূক্ষ্মভাবে বিষয়টি পর্যবেক্ষণ করেছিলেন। পিটারের বিশেষ করে দ্বিতীয় স্তরে মানসিক প্রতিচ্ছবি সৃষ্টির ক্ষমতার অভাব রয়েছে; সে অতীত স্মরণ করতে, ভবিষ্যত অনুমান করতে, একসাথে দুটি জিনিস চিন্তা করতে বা অন্য ব্যক্তির দৃষ্টিকোণ থেকে কোনো বিষয় বিচার করতে পারে না। তাই সে স্মৃতিভ্রংশগ্রস্ত, দায়িত্বজ্ঞানহীন, আবেগপ্রবণ এবং উদাসীন।

কাহিনিটির একটু হালকা রোমান্টিক দিকও রয়েছে, যাকে কখনো কখনো তেমন গুরুত্ব দেওয়া হয় না অথবা সম্পূর্ণরূপে বাদ দেওয়া হয়। ওয়েন্ডির পিটারকে চুমু খাওয়ার প্রণয়-চপল ইচ্ছা, মা রূপের প্রতি পিটারের আকাঙ্ক্ষা, ওয়েন্ডি, টাইগার লিলি ও টিঙ্কার বেল সম্বন্ধে তার দ্বন্দ্বপূর্ণ অনুভূতি (প্রত্যেকটি ভিন্ন ভিন্ন নারী আদর্শের প্রতিনিধিত্ব করে), এবং ক্যাপ্টেন হুকের সাথে তার লড়াইয়ের প্রতীকীতা (ঐতিহ্যগতভাবে ওয়েন্ডির বাবা চরিত্রের অভিনেতা দ্বারাই অভিনীত), এই সবকিছুরই সম্ভবত একটি ফ্রয়েডীয় ব্যাখ্যা পাওয়া যেতে পারে (দেখুন ইডিপাস কমপ্লেক্স)। ১৯৫৩ সালের ডিজনি চলচ্চিত্রসহ শিশুদের জন্য তৈরি নাটকটির বেশিরভাগ অভিযোজনায় ওয়েন্ডি এবং পিটারের মধ্যকার সব রোমান্টিক দৃশ্য বাদ দেওয়া হয়েছে। তবে ব্যারির ১৯০৪ সালের মূল নাটক, তার ১৯১১ সালের উপন্যাস, ১৯৫৪ সালের মেরি মার্টিনের সঙ্গীতনাট্য এবং ১৯২৪ এবং ২০০৩ সালের পূর্ণদৈর্ঘ্য চলচ্চিত্রগুলিতে এই রোমান্টিক উপাদানের আভাস পাওয়া যায়।

জেফ্রি হাওয়ার্ড এর অস্তিত্ববাদী দিকগুলো তুলে ধরে দাবি করেছেন যে, *পিটার প্যান*  হলো "যারা জীবনের দায়িত্ব এবং মৃত্যুর অনিশ্চয়তাকে ভয় পান তাদের জন্য একটি সতর্কতামূলক গল্প"। এটি মৃত্যুর অনিবার্যতা, নিজের জীবন গঠনের স্বাধীনতা, বিচ্ছিন্নতা এবং অস্তিত্বের কোনও স্পষ্ট বা অন্তর্নিহিত অর্থ নেই—এই ধরণের ধারণাগুলি অন্বেষণ করে।

## মঞ্চায়ন
মূল মঞ্চনাটকটি ১৯০৪ সালের ২৭ ডিসেম্বর লন্ডনের ওয়েস্ট এন্ডের ডিউক অফ ইয়র্ক থিয়েটারে অনুষ্ঠিত হয়েছিল। এতে ক্যাপ্টেন হুক এবং মিস্টার ডার্লিং চরিত্রে জেরাল্ড ডু মরিয়ে এবং পিটার চরিত্রে নিনা বুসিকোল্ট অভিনয় করেছিলেন। পিটারস ব্যান্ডের সদস্যদের চরিত্রে ছিলেন জোয়ান বার্নেট (টুটলস), ক্রিস্টিন সিলভার (নিবস), এ.ডাব্লিউ. বাস্ককম্ব (স্লাইটলি), অ্যালিস ডুব্যারি (কার্লি), পলিন চেজ (প্রথম যমজ), ফিলিস বিডন (দ্বিতীয় যমজ)। ডু মরিয়ের পাশাপাশি জলদস্যুদের অন্যান্য চরিত্রে ছিলেন: জর্জ শেলটন (স্মি), সিডনি হারকোর্ট (জেন্টলম্যান স্টারকি), চার্লস ট্রেভর (কুকসন), ফ্রেডেরিক অ্যানারলি (সেকো), হুবার্ট উইলিস (মালিনস), জেমস ইংলিশ (জুকস), জন কেল্ট (নুডলার)। ফিলিপ ডারউইন গ্রেট বিগ লিটল প্যান্থার চরিত্রে অভিনয় করেছিলেন, মিরিয়াম নেসবিট ছিলেন টাইগার লিলি, এবং এলা কিউ. মে ছিলেন লিজার চরিত্রে (তাকে শ্লেষাত্মকভাবে "নাটকের লেখিকা" হিসেবে কৃতিত্ব দেওয়া হয়)। ফার্স্ট পাইরেট চরিত্রে অভিনয় করেছেন জেরাল্ড ম্যালভার্ন, সেকন্ড পাইরেট চরিত্রে অভিনয় করেছেন জে. গ্রাহাম, ব্ল্যাক পাইরেট চরিত্রে অভিনয় করেছেন এস. স্পেন্সার, কুমির চরিত্রে অভিনয় করেছেন এ. গ্যাঙ্কার ও সি. লটন এবং উটপাখি চরিত্রে অভিনয় করেছেন জি. হেনসন।

মূলত তৎকালীন নিয়ম অনুসারে শিশুদের মঞ্চে অভিনয় করার অনুমতি ছিল না বলে কোনো ছোট ছেলে পিটার প্যান চরিত্রে অভিনয় করতে পারেনি, আবার কোনো প্রাপ্তবয়স্ক পুরুষ অভিনেতাও এই ভূমিকার জন্য উপযুক্ত হত না। ফলে নাটকটি প্যান্টোমাইম ঐতিহ্য অনুসরণ করে একজন তরুণীকে মুখ্যাভিনেত্রী হিসেবে পিটারের ভূমিকায় নিয়ে আসে। তবে মূল *পিটার প্যান* নাটকটিকে কখনও প্যান্টোমাইম হিসেবে শ্রেণীবদ্ধ করা হয়নি।

নিনা বুসিকোল্টের সৃষ্ট চরিত্রচিত্রন অনুসরণে সিসিলিয়া লফটাস ১৯০৫-১৯০৬ সালের মঞ্চায়নে পিটার চরিত্রে অভিনয় করেন। পলিন চেজ ১৯০৬-০৭ সালের লন্ডন মৌসুম থেকে ১৯১৪ সাল পর্যন্ত এই ভূমিকায় অভিনয় করেন; এই কালসীমার অধিকাংশ সময় জুড়ে জেনা ডেয়ার ভ্রাম্যমাণ নাট্যপ্রদর্শনীগুলোতে পিটার চরিত্রে অভিনয় করেন। জিন ফোর্বস-রবার্টসন ১৯২০ এবং ১৯৩০-এর দশকে লন্ডনে একজন সুপরিচিত প্যান হয়ে ওঠেন।

মঞ্চে টিঙ্কার বেলকে উপস্থাপন করা হতো একটি দ্রুত ধাবমান আলোর মাধ্যমে। এই আলোটি "তৈরি হতো নেপথ্য থেকে হাতে ধরা একটি ছোট আয়নায় একটি শক্তিশালী বাতির আলোর একটি ছোট বৃত্ত প্রতিফলিত করে"। আর তার কণ্ঠস্বর তৈরি হতো "একগুচ্ছ ঘণ্টার শব্দ এবং সুইজারল্যান্ড থেকে ব্যারির আনা দুটি বিশেষ ঘণ্টার ঝংকার" মিলিয়ে। মূল নাটকের মঞ্চায়নে অভিনয়শিল্পীদের নামের তালিকায় টিঙ্কার বেল চরিত্রে অভিনেত্রী হিসেবে মিস "জেন রেন" বা "জেনি রেন" তালিকাভুক্ত ছিলেন। এটি মূলত ছিল একটি রসিকতা, যাতে এইচ.এম. ট্যাক্স ইন্সপেক্টর ওই কাল্পনিক মিস রেনের ঠিকানায় কর প্রদানের নোটিশ পাঠিয়ে বোকা বনে গিয়েছিলেন।

*পিটার প্যানের* মঞ্চায়নে ঐতিহ্যগতভাবে মিস্টার ডার্লিং (শিশুদের বাবা) এবং ক্যাপ্টেন হুক চরিত্রে একই অভিনেতা অভিনয় (অথবা কণ্ঠ দেন) করেন। যদিও শুরুতে এটি করা হয়েছিল নিছক অভিনেতার পূর্ণ ব্যবহার নিশ্চিত করার জন্য (যেহেতু চরিত্র দুটি কাহিনির ভিন্ন ভিন্ন অংশে উপস্থিত হয়), কোনো প্রতীকী উদ্দেশ্য সাধনের জন্য নয়, তবু কিছু সমালোচক শিশুদের জীবনের গুরুত্বপূর্ণ ব্যক্তিত্ব হিসাবে দুটি চরিত্রের মধ্যে মিল খুঁজে পেয়েছেন। এতে মিস্টার ডার্লিংয়ের নিরীহ দম্ভ এবং ক্যাপ্টেন হুকের আড়ম্বরপূর্ণ আত্মম্ভরীতার মধ্যে একটি অরুন্তুদ সহাবস্থানও তৈরি হয়।

লন্ডনের মূল মঞ্চায়নে সাফল্য লাভের পর চার্লস ফ্রোম্যান ১৯০৫ সালে নিউ ইয়র্ক সিটির এম্পায়ার থিয়েটারে নাটকটি মঞ্চস্থ করেন। ১৯০৫ সালের ব্রডওয়ে মঞ্চায়নে নাম ভূমিকায় অভিনয় করেন মড অ্যাডামস, যিনি পরবর্তী এক দশকেরও বেশি সময় ধরে মাঝে মাঝেই এই চরিত্রে অভিনয় করেছিলেন। মার্কিন যুক্তরাষ্ট্রে পরবর্তী ১০০ বছরেরও বেশি সময় ধরে এই চরিত্রে তাকেই আদর্শ অভিনেত্রী হিসেবে মনে করা হতো। ১৯২৮ সালের নভেম্বর এবং ডিসেম্বর মাসে সিভিক রিপার্টোরি থিয়েটার নাটকটি আবার মার্কিন যুক্তরাষ্ট্রে মঞ্চস্থ করে। ইভা লে গ্যালিয়েন নাটকটি পরিচালনা করেন এবং নিজেই পিটার প্যানের ভূমিকায় অভিনয় করেন। তার প্রযোজনাতেই পিটার প্রথম দর্শকদের মাথার উপর দিয়ে উড়ে গিয়েছিল। সঙ্গীতনাট্য অভিযোজনার মধ্যে মার্কিন যুক্তরাষ্ট্রে সবচেয়ে বিখ্যাত ছিল ১৯৫৪ সালের আমেরিকান সঙ্গীতনাট্য সংস্করণ যার পরিচালনা করেছিলেন জেরোম রবিন্স এবং নাম ভূমিকায় অভিনয় করেছিলেন মেরি মার্টিন; যা পরবর্তীতে টেলিভিশনের জন্য ভিডিও করা হয়েছিল এবং বেশ কয়েকবার পুনঃপ্রচারিত হয়েছিল। মার্টিন কয়েক দশক ধরে মার্কিন যুক্তরাষ্ট্রে এই চরিত্রের সাথে সবচেয়ে বেশি যুক্ত অভিনেত্রী হিসেবে পরিচিত হয়ে ওঠেন। তবে স্যান্ডি ডানকান এবং ক্যাথি রিগবি উভয়েই পরে এই সংস্করণে ব্যাপকভাবে বিভিন্ন স্থানে সফর করে অভিনয় করে এই ভূমিকায় সুপরিচিত হয়ে ওঠেন।

## অভিযোজনা

পিটার প্যানের কাহিনি বিভিন্ন মাধ্যমে অভিযোজনার জন্য দীর্ঘদিন ধরে বেশ জনপ্রিয় ছিল। এই কাহিনি এবং তার চরিত্রগুলোর উপর ভিত্তি করে অসংখ্য চলচ্চিত্র (লাইভ অ্যাকশন এবং অ্যানিমেটেড), মঞ্চ সঙ্গীতনাট্য, টেলিভিশন অনুষ্ঠান, ব্যালে নাচ এবং আনুষঙ্গিক মাধ্যম ও পণ্যদ্রব্য তৈরি হয়েছে। এগুলোর মধ্যে সর্বাধিক পরিচিত হলো ওয়াল্ট ডিজনি নির্মিত ১৯৫৩ সালের অ্যানিমেটেড পূর্ণদৈর্ঘ্য চলচ্চিত্র, যাতে ১৫ বছর বয়সী চলচ্চিত্র অভিনেতা ববি ড্রিসকল কণ্ঠ দিয়েছিলেন (তিনি ছিলেন নাম ভূমিকায় অভিনয় করা প্রথম পুরুষ অভিনেতাদের একজন; যাতে ঐতিহ্যগতভাবে নারী অভিনেত্রীরা অভিনয় করে আসছিলেন); এছাড়া মেরি মার্টিন, স্যান্ডি ডানকান এবং ক্যাথি রিগবি অভিনীত সঙ্গীতনাট্য ধরাবাহিক (এবং এগুলোর টেলিভিশন উপস্থাপনা); এবং জেরেমি সাম্পটার ও জেসন আইজ্যাকস অভিনীত ও পি.জে. হোগান পরিচালিত ২০০৩ সালের লাইভ-অ্যাকশন পূর্ণদৈর্ঘ্য চলচ্চিত্র।

পিটার প্যানের কাহিনির বেশ কিছু সংযোজনও তৈরি হয়েছে, যার মধ্যে রয়েছে অনুমোদিত উত্তরসূরি উপন্যাস *পিটার প্যান ইন স্কারলেট* এবং বহুল আলোচিত উত্তরসূরি চলচ্চিত্র *রিটার্ন টু নেভার ল্যান্ড* এবং *হুক*। কাহিনির বিভিন্ন চরিত্র অন্যত্র ব্যবহৃত হতে দেখা গেছে, বিশেষত টিঙ্কার বেল ডিজনির ম্যাসকট এবং চরিত্র হিসেবে ব্যবহৃত হয়েছে। চরিত্রগুলি কিছু দেশে পাবলিক ডোমেইনে থাকায় কাহিনির কল্পজগতের অননুমোদিত সম্প্রসারণ ও চরিত্রগুলির যথেচ্ছ ব্যবহার হচ্ছে। এর মধ্যে কিছু কাজ নিয়ে বেশ বিতর্ক রয়েছে, যেমন ডেভ ব্যারি ও রিডলি পিয়ারসনের লেখা কয়েকটি ধারাবাহিক পূর্বকাহিনি এবং অ্যালান মুর ও মেলিন্ডা গেবির যৌনতায় ভরা চিত্র-উপন্যাস *লস্ট গার্লস*, যেখানে ওয়েন্ডি ডার্লিং এবং *[[দ্য ওয়ান্ডারফুল উইজার্ড অব অজ|দ্য ওয়ান্ডারফুল উইজার্ড অফ ওজ]]* ও *[[অ্যালিস ইন ওয়ান্ডারল্যান্ড|অ্যালিসস অ্যাডভেঞ্চারস ইন ওয়ান্ডারল্যান্ডের]]* নায়িকারা উপস্থিত রয়েছে।

## জনপ্রিয় সংস্কৃতিতে
* ১৯৯১ সালের *"স্টার ট্রেক ৬: দ্য আনডিসকভারড কান্ট্রি"* চলচ্চিত্রের শেষের দিকে যখন ইউএসএস এন্টারপ্রাইজ-এ নভোযানটি অবসরে যেতে চলেছে, তখন কার্ক "দ্য সেকন্ড স্টার টু দ্য রাইট, অ্যান্ড স্ট্রেইট অন টিল মর্নিং" লাইনটি উচ্চারণ করেন।
* ২০১২ সালের লন্ডন অলিম্পিক গেমসের উদ্বোধনী অনুষ্ঠানে ব্রিটিশ শিশুসাহিত্য উদযাপন করতে একটি অংশের নামকরণ করা হয় "সেকন্ড টু দ্য রাইট অ্যান্ড স্টেইট অন টিল মর্নিং" (এর সূচনা হয় জে.কে. রাউলিংয়ের জে.এম. ব্যারির উপন্যাসের আরম্ভের অংশটি পাঠের মধ্য দিয়ে)।

## সমালোচনা এবং বিতর্ক
উপন্যাসটির কিছু দিক এবং এর পরবর্তী অভিযোজনা নিয়ে বিতর্ক রয়েছে। সমালোচকরা মন্তব্য করেছেন যে উপন্যাসটিতে চাপা বর্ণবাদী দৃষ্টিভঙ্গি রয়েছে, বিশেষ করে "রেডস্কিন" উপজাতির (" পিকানিনি উপজাতি") ক্ষেত্রে, যারা পিটারকে "মহান শ্বেতাঙ্গ পিতা" বলে সম্বোধন করে এবং অশুদ্ধ ইংরেজিতে কথা বলে। পরবর্তীকালের চলচ্চিত্র অভিযোজনায় এই চরিত্রগুলোকে ভিন্ন ভিন্ন রূপে উপস্থাপন করা হয়েছে: কখনো তাদের বর্ণবাদী দৃষ্টিভঙ্গি থেকে ব্যাঙ্গাত্মকভাবে উপস্থাপন করা হয়েছে, কখনো বাদ দেওয়া হয়েছে, আবার কোনোটিতে আরও নিখুঁতভাবে উপস্থাপন করার চেষ্টা করা হয়েছে, অথবা কখনো অন্য কোনো "বিদেশী" জাতি হিসাবে দেখানো হয়েছে।

## কপিরাইট
*পিটার প্যান-*এর কাহিনি এবং চরিত্রগুলির কপিরাইট নিয়ে নানা বিতর্ক হয়েছে, বিশেষ করে যখন থেকে মূল সংস্করণটি বিভিন্ন দেশে পাবলিক ডোমেইনে অন্তর্ভুক্ত হতে শুরু করে। ১৯২৯ সালে ব্যারি পিটার প্যানকে নিয়ে লেখা সকল কাজের কপিরাইট ব্রিটেনের শীর্ষস্থানীয় শিশু হাসপাতাল গ্রেট অরমন্ড স্ট্রিট হসপিটাল (GOSH)-কে দান করেন এবং অনুরোধ করেন যে এই উপহারের আর্থিক মূল্য যেন কখনোই প্রকাশ করা না হয়; পরবর্তীতে তার উইলেও এই উপহারের কথা নিশ্চিত করা হয়। হাসপাতালটি তাদের সেবামূলক কাজের অর্থায়নে আন্তর্জাতিকভাবে এই অধিকার ব্যবহার করে আসছে।

### যুক্তরাজ্য
যুক্তরাজ্যে ১৯০৪ সালের নাটক এবং ১৯১১ সালের বইয়ের কপিরাইট মূলত ১৯৮৭ সালের শেষের দিকেই (ব্যারির মৃত্যুর ৫০ বছর পর) শেষ হয়ে যায়। কিন্তু ১৯৯৫ সালে ইইউর অভ্যন্তরীণ কপিরাইট আইন সমন্বয় আদেশপত্র অনুযায়ী তা আবার পুনরুজ্জীবিত করা হয়, যার ফলে ২০০৭ সালের শেষ পর্যন্ত এর মেয়াদ বৃদ্ধি পায়।

তবে নাটকটির কপিরাইটের মেয়াদ শেষ হয়ে যাওয়া সত্ত্বেও, কপিরাইট, ডিজাইন ও পেটেন্ট আইন ১৯৮৮-এ গ্রেট অরমন্ড স্ট্রিট হাসপাতালকে স্থায়ীভাবে রয়্যালটি প্রদানের একটি আইনী বিধান অন্তর্ভুক্ত রয়েছে। এই আইনে বিশেষ করে বলা হয়েছে যে হাসপাতালের ন্যাসরক্ষকরা "[নাটকটির] সম্পূর্ণ বা কোনো উল্লেখযোগ্য অংশ অথবা এর কোনো অভিযোজনার যেকোনো প্রকাশ্য পরিবেশনা, বাণিজ্যিক প্রকাশনা বা জনসাধারণের কাছে প্রচারের ক্ষেত্রে" রয়্যালটি পাওয়ার অধিকারী। এই আইনটি কেবল রয়্যালটি পাওয়ার অধিকারই প্রদান করে; এটি সাধারণ বুদ্ধিবৃত্তিক সম্পত্তি অধিকারের অন্যান্য দিক যেমন উপাদানের ব্যবহারের উপর সৃজনশীল নিয়ন্ত্রণ বা ব্যবহারের অনুমতি না দেওয়ার অধিকার প্রদান করে না। আইনটি পিটার প্যানকে নিয়ে লেখা পূর্ববর্তী কাজ যেমন *দ্য লিটল হোয়াইট বার্ড* বা *পিটার প্যান ইন কেনজিংটন গার্ডেন*-এর ক্ষেত্রে প্রযোজ্য নয়। কিং জেমস বাইবেল ব্যতীত এটিই যুক্তরাজ্যের একমাত্র চিরস্থায়ী অধিকারপ্রাপ্ত সাহিত্যকর্ম।

### যুক্তরাষ্ট্র
গ্রেট অরমন্ড স্ট্রিট হাসপাতাল (জিওএসএইচ) দাবি করে যে ১৯৭৮ সালে এবং পরবর্তীতে আবার ১৯৯৮ সালে কার্যকর হওয়া মার্কিন আইন, যা ১৯২৮ সালে প্রকাশিত নাটকের পাণ্ডুলিপির কপিরাইটের মেয়াদ বৃদ্ধি করে, তাদের "পিটার প্যান" বিষয়ক রচনার উপর সাধারণভাবে ২০২৩ সালের শেষ পর্যন্ত স্বত্বাধিকার প্রদান করেছে। যদিও প্রতিষ্ঠানটি স্বীকার করে যে ১৯১১ সালে প্রকাশিত উপন্যাস সংস্করণের কপিরাইট মার্কিন যুক্তরাষ্ট্রে শেষ হয়ে গেছে। মূল নাটক *পিটার প্যান; অর, দ্য বয় হু উডেন্ট গ্রো আপ* ২০২৪ সালে মার্কিন যুক্তরাষ্ট্রে পাবলিক ডোমেইনের অন্তর্ভুক্ত হয়।

এর আগে জিওএসএইচ-এর মার্কিন যুক্তরাষ্ট্রে স্বত্বাধিকারের দাবির বিরুদ্ধে বিভিন্ন পক্ষ চ্যালেঞ্জ করেছিল। জে.ই. সোমা তার উত্তরসূরি উপন্যাস *আফটার দ্য রেইন, আ নিউ অ্যাডভেঞ্চার ফর পিটার প্যান*-এর মার্কিন যুক্তরাষ্ট্রে প্রকাশের অনুমতির জন্য জিওএসএইচ-এর বিরুদ্ধে মামলা করেন। জিওএসএইচ এবং সোমা ২০০৪ সালের মার্চ মাসে আদালতের বাইরে সমঝোতায় পৌঁছায় এবং একটি যৌথ বিবৃতি প্রকাশ করে। যেখানে জিওএসএইচ মন্তব্য করে যে এই সাহিত্যকর্মটি শিশুসাহিত্যের ক্ষেত্রে একটি মূল্যবান অবদান। সোমা তার উপন্যাসটিকে হাসপাতালটির মার্কিন কপিরাইটের ন্যায্য ব্যবহার হিসেবে বর্ণনা করেন—তিনি যুক্তি দিয়েছিলেন যে এটি মূল কাজের অনুকরণ নয় বরং তার একটি সমালোচনা। মামলাটি সম্পূর্ণ গোপনীয়তার শর্তে নিষ্পত্তি হয়েছিল; এটি কোনো আইনি নজির স্থাপন করেনি।

ডিজনি দীর্ঘদিন ধরে অ্যানিমেশন স্বত্বের লাইসেন্সধারী ছিল এবং কপিরাইট দাবি স্পষ্ট থাকা অবস্থায় হাসপাতালের সাথে সহযোগিতাই করছিল। কিন্তু ২০০৪ সালে ডিজনি অনুমতি ছাড়াই এবং রয়্যালটি প্রদান না করেই মার্কিন যুক্তরাষ্ট্রে ডেভ ব্যারি ও রিডলি পিয়ারসনের *পিটার অ্যান্ড দ্য স্টারক্যাচার্স* প্রকাশ করে, যা ছিল বেশ কয়েকটি অনুবৃত্তির প্রথমটি। ২০০৬ সালে টপ শেল্ফ প্রোডাকশনস মার্কিন যুক্তরাষ্ট্রে *লস্ট গার্লস* প্রকাশ করে, যা মূলত ওয়েন্ডি ডার্লিংকে নিয়ে রচিত একটি যৌনতায় ভরা চিত্র-উপন্যাস, এটাও অনুমতি বা রয়্যালটি ছাড়াই করা হয়েছিল।

### অন্যান্য দেশ
নাটক এবং উপন্যাসের মূল সংস্করণগুলি বিশ্বের বেশিরভাগ দেশে পাবলিক ডোমেইনে রয়েছে। যার মধ্যে, যে সমস্ত দেশে কপিরাইট স্রষ্টার মৃত্যুর  বছর (বা তার কম) পরে শেষ হয়ে যায় তার সবগুলোই অন্তর্ভুক্ত রয়েছে। দেশ অনুযায়ী কপিরাইটের মেয়াদের উইকিপিডিয়া তালিকা দেখুন।

## আরও দেখুন
* পিটার প্যানের উপর ভিত্তি করে রচিত সাহিত্যকর্মের তালিকা
* পিটার প্যানস ফ্লাইট
* পুয়ের এটারনাস

## টীকা

## তথ্যসূত্র

## অতিরিক্ত পাঠ
* 

## বহিঃসংযোগ
*  – *পিটার প্যানের* দাপ্তরিক ওয়েবসাইট
* 
*
*
* 

বিষয়শ্রেণী:শিশুতোষ কল্প-উপন্যাস
বিষয়শ্রেণী:চার্লস স্ক্রিবনার্স সন্সের বই
বিষয়শ্রেণী:কাল্পনিক দেশের পটভূমিতে উপন্যাস
বিষয়শ্রেণী:লন্ডনের পটভূমিতে উপন্যাস
বিষয়শ্রেণী:চলচ্চিত্রে অভিযোজিত ব্রিটিশ উপন্যাস
বিষয়শ্রেণী:চলচ্চিত্রে অভিযোজিত ব্রিটিশ নাটক
বিষয়শ্রেণী:ব্রিটিশ শিশুতোষ উপন্যাস
বিষয়শ্রেণী:গুটেনবের্গ প্রকল্পের সংযোগসহ নিবন্ধ
বিষয়শ্রেণী:নিবন্ধসমূহ যাতে উইকিসংকলন সংযোগ রয়েছে